2.10 การควบคุมภายใน

บริษัทฯ
ได้มีการพัฒนาระบบการควบคุมภายในมาอย่างต่อเนื่องโดยมีวัตถุประสงค์เพื่อเพิ่มประสิทธิภาพในการดำเนินงาน
เพื่อดูแลรักษาทรัพย์สินของบริษัทฯ เพื่อให้มีข้อมูลทางการเงินที่ถูกต้อง
และเพื่อให้มีการปฏิบัติตามกฎหมายและข้อกำหนดที่เกี่ยวข้องอย่างถูกต้อง

บริษัทฯ
ได้จัดตั้งฝ่ายตรวจสอบภายในเพื่อทำหน้าที่ตรวจสอบภายในภายใต้การกำกับดูแลของคณะกรรมการตรวจสอบมาตั้งแต่ปี
2542 ในปัจจุบันนี้ แม้ว่าระบบการควบคุมภายในของบริษัทฯ จะเป็นที่น่าพอใจในระดับหนึ่ง
แต่คณะกรรมการตรวจสอบ คณะกรรมการบริษัทฯ
และผู้บริหารระดับสูงก็ยังพยายามที่จะพัฒนาระบบให้ดีขึ้นอีก

นอกจากนี้ คณะกรรมการตรวจสอบยังได้ดูแลให้บริษัทฯ มีการประเมินความเสี่ยง
และการบริหารความเสี่ยงที่เหมาะสมและเพียงพอ เพื่อให้บริษัทฯ
สามารถดำเนินงานได้เป็นอย่างดีในระยะยาวอันจะเป็นประโยชน์ต่อผู้มีส่วนได้เสีย
(stakeholders) ทั้งหลาย

รายงานคณะกรรมการตรวจสอบ

คณะกรรมการตรวจสอบประกอบด้วยกรรมการอิสระ 3 ท่านโดยมีศาสตราจารย์กิตติคุณสุภาพรรณ
รัตนาภรณ์ เป็นประธานคณะกรรมการตรวจสอบ ศาสตราจารย์ลี จิ เลนและคุณสุพัฒน์
ลิมปาภรณ์เป็นกรรมการตรวจสอบ
และมีผู้จัดการฝ่ายตรวจสอบภายในเป็นเลขานุการของคณะกรรมการตรวจสอบ

สำหรับงวดบัญชีสิ้นสุด ณ วันที่ 31 ธันวาคม 2550
คณะกรรมการตรวจสอบได้ปฏิบัติหน้าที่ตามที่กำหนดไว้ในกฎบัตรของคณะกรรมการตรวจสอบและตามที่ได้รับมอบหมายจากคณะกรรมการบริษัท
โดยคณะกรรมการตรวจสอบมีการประชุมทั้งหมด 10 ครั้ง ซึ่งสรุปประเด็นสำคัญได้ดังต่อไปนี้

1.  สอบทานระบบการควบคุมภายในกับผู้สอบบัญชีและผู้ตรวจสอบภายในของบริษัทฯ
    โดยคณะกรรมการตรวจสอบได้ให้ข้อสังเกต
    และข้อเสนอแนะเพื่อให้บริษัทมีระบบการควบคุมที่เหมาะสมและเพียงพอ

2.  สอบทานและประเมินผลการปฏิบัติงานของฝ่ายตรวจสอบภายใน
    ตั้งแต่การวางแผนการตรวจสอบ การปฏิบัติงานตรวจสอบ การรายงานผลการตรวจสอบ
    และการติดตามผล
    โดยคณะกรรมการตรวจสอบได้ให้ข้อเสนอแนะเพื่อปรับปรุงให้การตรวจสอบภายในมีประสิทธิภาพยิ่งขึ้น

3.  สอบทานงบการเงินทั้งรายไตรมาสและประจำปีของบริษัทฯอย่างอิสระกับผู้สอบบัญชี
    แล้วนำเสนอคณะกรรมการบริษัทฯ

4.  สอบทานว่าบริษัทฯได้ปฏิบัติอย่างถูกต้องตามกฎหมายและข้อกำหนดต่างๆที่เกี่ยวข้อง

5.  สอบทานความเสี่ยงต่างๆของบริษัทเพื่อให้บริษัทสามารถดำเนินงานได้เป็นอย่างดีและสามารถดำรงอยู่ได้ในระยะยาว

6.  สอบทานให้มีการเปิดเผยข้อมูลอย่างเพียงพอในงบการเงินของบริษัทฯสำหรับรายการที่เกี่ยวโยงกันหรือรายการที่อาจมีความขัดแย้งทางผลประโยชน์

7.  พิจารณาความรู้ความสามารถและความเป็นอิสระของผู้สอบบัญชีของบริษัทฯและเสนอแต่งตั้งต่อคณะกรรมการบริษัทฯรวมทั้งค่าตอบแทนของผู้สอบบัญชี

คณะกรรมการตรวจสอบมีความเห็นว่าคณะผู้บริหารของบริษัทฯได้ทุ่มเทกำลังกายกำลังใจอย่างเต็มที่ในการปฏิบัติงานเพื่อให้เกิดประโยชน์สูงสุดต่อผู้ถือหุ้นและบุคคลอื่นที่เกี่ยวข้องโดยได้ทำตามแนวทางการกำกับดูแลกิจการที่ดีของตลาดหลักทรัพย์แห่งประเทศไทย
ดังจะเห็นได้จากบริษัทได้จัดตั้งคณะกรรมการกำหนดค่าตอบแทนเพื่อให้มีการปฏิบัติที่เหมาะสมเกี่ยวกับค่าตอบแทน
และได้มีการประกาศใช้จรรยาบรรณในการปฏิบัติงาน และนโยบายเพื่อสังคมและสิ่งแวดล้อม
รวมทั้งได้กำหนดแบบสอบถามเพื่อใช้ในการประเมินตนเองของคณะกรรมการด้วย

อนึ่ง เนื่องจากในปีก่อนๆนี้ บริษัทได้มีการขยายงานไปในต่างประเทศหลายประเทศ ดังนั้น ในปี
2550 นี้บริษัทจึงมีรายได้จากการลงทุนในต่างประเทศเพิ่มขึ้น
คณะผู้บริหารได้เห็นความสำคัญของการมีระบบควบคุมภายในที่ดีและมีประสิทธิภาพและกำลังอยู่ในกระบวนการพัฒนาให้มีระบบควบคุมภายในที่เหมาะสมขึ้นในบริษัทในเครือที่ตั้งขึ้นในต่างประเทศเหล่านี้

คณะกรรมการตรวจสอบได้พิจารณาเลือก บริษัทสำนักงานเอินส์ แอนด์ ยัง
จำกัดเป็นผู้สอบบัญชีของบริษัทฯ อีกวาระหนึ่งสำหรับงวดบัญชีสิ้นสุดวันที่ 31 ธันวาคม 2551
โดยบริษัทสำนักงานเอินส์แอนด์ ยัง จำกัดจะเปลี่ยนตัวผู้สอบบัญชีเป็นนายณรงค์ พันตาวงษ์
ผู้สอบบัญชีรับอนุญาตเลขที่ 3315 หรือ นางสาวทิพวัลย์ นานานุวัฒน์ ผู้สอบบัญชีรับอนุญาตเลขที่ 3459
หรือ นางสาวศิราภรณ์ เอื้ออนันต์กุล ผู้สอบบัญชีรับอนุญาตเลขที่ 3844 คนใดคนหนึ่งแห่ง บริษัท
สำนักงาน เอินส์แอนด์ยัง จำกัด ทั้งนี้เพื่อให้เป็นไปตามประกาศของคณะกรรมการกำกับหลักทรัพย์ฯที่
กลต.ช (ว) 43/2548 ลงวันที่ 4 พฤศจิกายน 2548
ซึ่งคณะกรรมการตรวจสอบจะได้เสนอให้คณะกรรมการบริษัทฯ นำเสนอที่ประชุมใหญ่ผู้ถือหุ้นประจำปี
2551 เพื่อพิจารณาแต่งตั้งต่อไป รวมทั้งขออนุมัติค่าสอบบัญชีจำนวน 4,200,000
บาทบวกค่าใช้จ่ายที่เกิดขึ้นจริงอีกจำนวนหนึ่ง

(ศาสตราจารย์กิตติคุณสุภาพรรณ รัตนาภรณ์)

ประธานคณะกรรมการตรวจสอบ

ในนามของคณะกรรมการตรวจสอบ

  บริษัท เดลต้า อีเลคโทรนิคส์ (ประเทศไทย) จำกัด (มหาชน)